Die vierti Etappe isch e chli hügelig gsi mit dr Cote de Laz noch 79 Kilometer, eme Aastiig vo  dr vierte Kategorii. Intressant isch aber vor allem dr Hügel (3. Kategorii) vor em Ziil gsi, wo Expärte erwartet hai, ass dr Contador wurd zeige, was er cha. Das het er denn au gmacht, het bim Aastiig d Füehrig übernoh, het aber Fahrer wie dr Evans und dr Fränk Schleck nid chönne distanziere. Bim Ändspurt isch dr Evans vorus und het dr Contador um e baar Santimeter gschlage. Die zwei Pünkt, wo s gee het, hai im Evans glängt, zum Erste im Bärgklassemänt z wärde. Dr Hushovd het sich usgezeichnet gschlage, het  sich nid lo abhänke und het so sis gääle Liibli verdeidigt. Dr Jérémy Roy vo FDJ, wo nüün Kilometer noch em Start mit vier andere Fahrer em Fäld drvoo gfahre und nume e baar Kilometer vor em Ziil am Mûr-de-Bretagne iigholt worden isch, isch mit dr Roote Nummere uszeichnet worde.